# Annie Hall

| Annie Hall |
| --- |
|  |
| Režija | Woody Allen |
| Producent | Charles H. Joffe Jack Rollins |
| Scenario | Woody Allen Marshall Brickman |
| Uloge | Woody Allen Diane Keaton Tony Roberts Christopher Walken Carol Kane Paul Simon |
| Fotografija | Gordon Willis |
| Montaža | Wendy Greene Bricmont Ralph Rosenblum |
| Distribucija | United Artists |
| Premijera | 1977. |
| Trajanje | 94 min. |
| Zemlja |  Sjedinjene Države |
| Jezik | engleski |
| Budžet | $4,000,000 |
| *Annie Hall* na Internet Movie Database |

**Annie Hall** američka je romantična komedija snimljena 1977. u režiji Woodyja Allena koji je zajedno sa Marshallom Brickmanom napisao scenarij. Pored Woodyja Allena glavnu ulogu je tumačila Diane Keaton. Allen je opisao film kao "glavnu prekretnicu", pošto je dostigao nivo ozbiljnosti koji nikad dotad nije bio pronađen ni u jednom od njegovih farsi i komedija koje je do tada snimao. Kritika je jako pozitivno primila ovaj film. Osvojio je 4 Oskara, uključujući i onaj za najbolji film. Filmski kritičar Roger Ebert opisao ga je kao "čuveni film Woodyja Allena po svačijoj mjeri". Komedijaš Alvy Singer pokušava da shvati zašto je njegova veza sa Annie Hall prekinuta prije godinu dana. Odrastajući u New Yorku, on zamara svoju majku sa nemogućim pitanjima o praznini postojanja, ali je jako oprezan kada je u pitanju njegova nevina seksualna radoznalost.

## Radnja

Ovo je film o komedijašu, Alvyju Singeru (Woody Allen), koji se zaljubljuje u Annie Hall (Diane Keaton). Oba lika su potpuno različita ali su neodoljivo zabavni i neobični. Alvy je pretjerani pesimista koji je opsjednut temom o umiranju i ima veoma zajedljive i cinične poglede na svijet i ljude koji ga okružuju. Annie je netalentovana pjevačica i fotograf. Kad su se Alvy i Annie susreli prvi put osjetili su međusobnu privlačnost. Film obrađuje njihov ljubavni život, prije i poslije njihove veze. Alvy se često pojavljuje u sceni kad se direktno obraća publici izražavajući svoje mišljenje o situaciji u kojoj se nalazi.

Alvy Singer je komedijaš koji očajnički želi da rastumači svoj odnos sa bivšom djevojkom Annie Hall. Početak je romantičan a onda dolaze problemi. On nije previše oduševljen idejom da ona dođe živjeti kod njega. Njemu se ne sviđa njena navika da puši drogu prije nego što imaju seks kao i njen nedostatak obrazovanja. Nakon što se upisuje na koledž, ubrzo shvata da joj se sviđa profesor. Alvy i Annie se svađaju i raskidaju vezu. On pokušava da se smiri i da nađe novu vezu ali bez uspjeha. Nakon nekog vremena ona ga naziva telefonom i oni opet počinju, nadajući se da će ovaj put biti uspješno. Sve izgleda predivno ali opet uviđaju da njihova veza postaje hladna. Nakon posjete Kaliforniji opet prekidaju vezu, ali ovaj put bez svađe.

Alvy je razdragan zato što su se mirno razišli i što se njihova ljubavna veza pretvorila u prijateljstvo. On pokušava da izađe sa nekom drugom ženom ali bez uspjeha. Nakon paničnog napada on leti u Kaliforniju gdje je Annie uplovila u novu romansu. Ona ga odbija ali on postaje tako očajan da poslije završava u zatvoru. Nakon povratka u New York on piše teatarski komad o njihovoj romansi koja ima sretan završetak. Kasnije on se susreće sa njom u New Yorku, ali ona je u društvu sa nekim muškarcem. Oni izlaze na ručak kao prijatelji, sjećajući se svojih dobrih dana. Na kraju on shvata da iako su romanse apsurdne i iracionalne, mi svakako treba da prođemo kroz sve to. Mi treba da vjerujemo da one nisu ono što u stvarnosti jesu.

## Uloge

* Woody Allen - Alvy Singer
* Diane Keaton - Annie Hall
* Tony Roberts - Rob
* Carol Kane - Allison
* Paul Simon - Tony Lacey
* Shelley Duvall - Pam
* Janet Margolin - Robin
* Colleen Dewhurst - Mom Hall
* Christopher Walken - Duane Hall

## Nagrade

### Oskari

* Oskar za najbolji film
* Woody Allen - Oskar za najbolju režiju
* Woody Allen, Marshall Brickman - Oskar za najbolji originalni scenarij
* Diane Keaton - Oskar za najbolju glavnu žensku ulogu

### BAFTA

* Najbolji film
* Diane Keaton - Najbolja glumica
* Woody Allen - Najbolji režiser
* Ralph Rosenblum, Wendy Greene Bricmont - Najbolja montaža
* Woody Allen, Marshall Brickman - Najbolji scenarij

### Zlatni globus

* Diane Keaton - Najbolja glumica

### Ostale nagrade

* Woody Allen, Marshall Brickman - najbolji scenarij - Udruženje filmskih kritičara Los Angelesa
* Diane Keaton - najbolja glumica - Udruženje filmskih kritičara New Yorka
* Woody Allen - najbolji režiser - Udruženje filmskih kritičara New Yorka
* Najbolji film - Udruženje filmskih kritičara New Yorka
* Woody Allen, Marshall Brickman - najbolji scenarij - Udruženje filmskih kritičara New Yorka
* Woody Allen, Marshall Brickman - Udruženje pisaca Amerike
* Najbolji film - Nacionalno udruženje filmskih kritičara Amerike
* Diane Keaton - najbolja glumica - Nacionalno udruženje filmskih kritičara Amerike
* Woody Allen, Marshall Brickman - najbolji scenarij - Nacionalno udruženje filmskih kritičara Amerike
* Woody Allen - Udruženje režisera Amerike

## Zanimljivosti

* Woody Allen je isprva zamislio ovaj film da bude misterija o ubistvu, a ljubavna romansa je trebala biti u drugom planu. Tokom ispravki na scenariju, Allen je odlučio da izostavi ubistvo, koje su kasnije on i Marshall Brickman ubacili u film Misterija ubistva na Manhattanu.
* Ovo je bila prva pojava glumice Sigourney Weaver na filmu, u kojoj je glumila Alvyjevu djevojku na samom kraju filma; u ovoj ulozi nije imala nikakav dijalog.
* Radni naslov filma je bio "Anhedonia" - što je naučni termin za pomanjakanje osjećanja zadovoljstva. United Artists se protivio ovom nazivu (uglavnom zbog toga što nisu bili u mogućnosti da smisle reklamu koja bi objasnila značenje riječi), zato je Woody Allen morao da popusti i nazove film po glavnom liku samo tri sedmice prije filmske premijere.
* Sa trajanjem od 93 minute, ovo je drugi najkraći film koji je osvojio Oskara za najbolji film. Najkraći film koji je osvojio ovog Oskara je Marty koji je trajao samo 91 minutu.
* Kuća ispod rollercoastera gdje je Alvy odrastao je ustvari Kensington Hotel na Coney Islandu, u Brooklynu. Allen je otkrio tu kuću dok je tražio lokaciju za snimanje. Hotel i rollercoaster su bili srušeni 2000. godine.
* U sceni kad Annie vozi Alvyja kući sa teniskog meča ona nabrzinu parkira svoje auto iza jednog crvenog auta. U sljedećoj sceni, oni izlaze iz auta, ali sad auto više nije crveno nego je plavo.

## Kritike

>  ... Vizualno i po sadržaju to je velika gužva, ali mnoge situacije su dosta pametne, i ima mnogo nezaboravnih scena ...
>  Dave Kehr, Chicago Reader
>
>

>  ... Woody Allenova klasična komedija niže mnoge scene otvaranja, i obiluje sa mnogim predgovorima i uvodima ...
>  Jamie N. Christley, Slant Magazine
>
>

>  ... U filmu Annie Hall, Allen je ponovo pisac, režiser i glavni glumac zajedno sa Diane Keaton u nezaboravnoj obradi neuspjele ljubavne romanse, koja je u isto vrijeme i tužna kao i histerično smiješna ...
>  Tim Radford, Guardian
>
>

|  |  |  |
| --- | --- | --- |
| Prethodnik: | **Oskar za najbolji film 1977.** | Nasljednik:
 |
| Rocky | Lovac na jelene |

## Reference

## Vanjske veze

* *Annie Hall* na sajtu IMDb
* *Annie Hall* Arhivirano 2013-01-10 na Wayback Machine-u na amctv.com
* *Annie Hall* na Rottentomatoes.com